**2022 M. PRIĖMIMO Į DOKTORANTŪRĄ VILNIAUS UNIVERSITETE**

**TAISYKLĖS**

**I SKYRIUS**

**BENDROSIOS NUOSTATOS**

1. 2022 m. priėmimo į doktorantūrą Vilniaus universitete (toliau – Universitetas) taisyklės (toliau – Taisyklės) nustato tvarką, kuria stojantieji 2022 m. priimami į nuolatinės ir ištęstinės studijų formos mokslo doktorantūros (trečiosios pakopos) studijas tose mokslo kryptyse, kuriose Universitetui yra suteikta teisė jas vykdyti.
2. 2022 m. Universitetas priima į 29 mokslo krypčių doktorantūrą. Kiekvienos mokslo krypties disertacijų tematikų sąrašas ir atrankos kriterijai, kuriais vadovaujamasi priimama į konkrečios mokslo krypties doktorantūrą, tvirtinami rektoriaus įsakymu.
3. Į valstybės finansuojamas ir /ar valstybės nefinansuojamas doktorantūros vietas gali pretenduoti asmenys, turintys kvalifikacinį magistro laipsnį arba jam lygiavertę aukštojo mokslo kvalifikaciją. Pakartotinai pretenduoti į valstybės finansuojamą doktorantūros vietą negali asmenys, kurie yra studijavę doktorantūroje valstybės biudžeto lėšomis daugiau kaip pusę doktorantūros trukmės.
4. Priėmimas į doktorantūrą vykdomas atviro konkurso būdu. Priėmimo procedūros seka:
	1. priėmimo dokumentų pateikimas internetu;
	2. dalyvavimas priėmimo į doktorantūrą posėdžiuose;
	3. studijų sutarties pasirašymas.
5. Informacija apie priėmimo į doktorantūrą tvarką ir studijas skelbiama Universiteto interneto svetainėje <https://www.vu.lt/studijos/doktoranturos-studijos/priemimas-dokt> Konsultacijas teikia Doktorantūros ir podoktorantūros skyrius darbo dienomis nuo 9 iki 16 val. telefonais (8 5) 268 7095, (8 5) 268 7093 arba el. paštu drs@cr.vu.lt.

**II SKYRIUS**

**STOJAMOSIOS STUDIJŲ ĮMOKOS MOKĖJIMAS IR**

**PRIĖMIMO DOKUMENTŲ PATEIKIMAS**

1. Dalyvauti priėmimo į doktorantūrą konkurse galima sumokėjus stojamąją studijų įmoką, pateikus nustatytos formos prašymą ir kitus privalomus dokumentus Taisyklėse nustatyta tvarka ir 30 punkte nurodytais terminais.
2. Stojamoji studijų įmoka – 15 EUR. Sąskaitos, į kurią reikia įmokėti šią įmoką, rekvizitai nurodyti įmokos kvite. Kvitą galima rasti Universiteto svetainėje adresu: <https://www.vu.lt/studijos/doktoranturos-studijos/priemimas-dokt>.
3. Stojamąją įmoką už stojantįjį gali sumokėti kitas asmuo. Tokiu atveju mokėjimo dokumentuose turi būti nurodytas asmens už kurį mokama vardas, pavardė, gimimo metai ir mokėjimo paskirtis.
4. Nuo stojamosios studijų įmokos atleidžiami asmenys, gimę 1997 metais ir vėliau, kurie neturi abiejų tėvų ar globėjų, vaikų globos namų, šeimynų, auklėtiniai, taip pat asmenys, kuriems nustatytas iki 45 proc. darbingumo lygis. Šie asmenys kartu su prašymu turi pateikti dokumentus, įrodančius teisę į lengvatą.
5. Pateikus prašymą leisti dalyvauti konkurse į doktorantūrą ir neįstojus studijuoti, stojamoji studijų įmoka negrąžinama.
6. Prašymas ir privalomi dalyvauti priėmimo į doktorantūrą konkurse dokumentai ar jų skenuotos kopijos pateikiami internetu, prisijungus prie Vilniaus universiteto priėmimo į trečiosios pakopos studijas internetinės stojančiųjų aptarnavimo sistemos (ISAS) (adresu – <https://is.vu.lt/pls/dokt/isas.login>).
7. Informacija, reikalinga pažymių svertiniam vidurkiui apskaičiuoti imama iš Universiteto duomenų bazėje esančių magistro diplomų ir jų priedėlių duomenų, jeigu asmuo šį išsilavinimą įgijo Universitete. Kitų asmenų – iš atitinkamą kvalifikaciją patvirtinančių baigimo dokumentų. Jeigu įgytą išsilavinimą patvirtinantys dokumentai išduoti užsienio institucijose, jie turi būti pripažinti Lietuvos Respublikos teisės aktų numatyta tvarka. Išsilavinimo dokumentų pripažinimą vykdo Universitetas, tačiau kai trūksta reikiamos informacijos, Universitetas gali paprašyti stojančiojo dėl išsilavinimo dokumentų pripažinimo kreiptis į Studijų kokybės vertinimo centrą.
8. Stojantieji į doktorantūrą turi pateikti šiuos dokumentus:
	1. rektoriui adresuotą prašymą leisti dalyvauti konkurse, kuriame nurodoma mokslo sritis, mokslo kryptis, studijų forma (nuolatinė ar ištęstinė) ir finansavimo pobūdis. Pageidaujama disertacijos tematika pasirenkama ISAS sistemoje iš pateiktų tematikų sąrašo.
	2. magistro arba jam lygiavertės aukštojo mokslo kvalifikacijos diplomo su jo priedėliu kopiją (jeigu ISAS nėra įkelti duomenys apie pažymių vidurkį).
	3. gyvenimo aprašymą;
	4. asmens dokumento (paso asmens duomenų puslapio ar asmens tapatybės kortelės) kopiją;
	5. dviejų tos mokslo krypties, į kurią stojama, mokslininkų rekomendacijas (yra papildomų sąlygų, žr. atrankos kriterijus konkrečiai mokslo krypčiai);
	6. mokslo darbų (jeigu tokių turi) sąrašą ir jų kopijas. Sąrašas pateikiamas pilnu bibliografiniu aprašu;
	7. stojamosios įmokos kvito kopiją;
	8. pažymos apie užsienyje įgyto aukštojo mokslo kvalifikacijos pripažinimą (jeigu jos paprašė Universitetas) kopiją; anglų kalbos lygį
	9. pažymą, įrodančią stojančiojo pasiektą (ne žemesnį nei B2) anglų kalbos lygį (taikoma užsienio valstybių piliečiams);
	10. kitus, stojančiojo nuomone, svarbius dokumentus, pavyzdžiui, pažymą apie įvairių kursų baigimo pažymėjimus ar doktorantūros lygio išlaikytus egzaminus ir pan.;
	11. pavardės keitimą liudijančio dokumento kopiją;
	12. sutikimą dėl asmens duomenų tvarkymo Universitete (patvirtinama sistemoje pateikiant priėmimo dokumentus).
9. Prašymas laikomas priimtu (užregistruotu), kai Priėmimo į trečiosios pakopos studijas internetinėje stojančiųjų aptarnavimo sistemoje (ISAS) yra užpildytos visos privalomos dalys, t. y. nurodyti teisingi stojančiojo asmens duomenys, informacija apie įgytą išsilavinimą, nurodyta pasirinktos mokslo krypties tematika ir pateiktos visų privalomų dokumentų elektroninės kopijos.
10. Stojantysis prašymą gali koreguoti. Jeigu prašymas koreguojamas keletą kartų, galioja paskutinis prašymo koregavimas.
11. Prašymas turi būti pateiktas iki nustatyto termino, kuris nurodytas šių Taisyklių 30 punkte. Nepateikus visų reikalingų dokumentų, prašymas nenagrinėjamas.
12. Dokumentai, išduoti kita nei lietuvių, rusų ar anglų kalba, privalo būti išversti į vieną iš šių kalbų.
13. Užsienyje įgytų kvalifikacijų pripažinimą vykdo Universitetas. Reikiamus dokumentus kvalifikacijos pripažinimui prašome atsiųsti el. paštu adresu drs@cr.vu.lt iki birželio 10 d. Dėl užsienyje įgytos kvalifikacijos pripažinimo stojantysis taip pat gali savarankiškai kreiptis į Studijų kokybės vertinimo centrą ([www.skvc.lt](http://www.skvc.lt)).
14. Universiteto darbuotojams kilus abejonėms dėl pateiktų dokumentų ar duomenų autentiškumo ir teisingumo, stojantysis gali būti paprašytas pateikti originalius dokumentus.

**III SKYRIUS**

**KONKURSINIO BALO SANDARA IR SKAIČIAVIMAS**

1. Stojantieji į mokslo krypties doktorantūrą priimami konkurso būdu pagal konkursinį balą. Stojant į atitinkamos mokslo krypties doktorantūrą gali būti nustatytas minimalus balas, kuris nurodomas ir pateikiamas rektoriaus įsakyme kartu su atrankos kriterijais.
2. Konkursinį balą sudaro jo dedamųjų, padaugintų iš atitinkamo koeficiento, suma. Koeficientus nustato atitinkamos mokslo krypties doktorantūros komitetas, jų reikšmės nustatytos 2022 m. priėmimo į doktorantūrą atrankos kriterijuose.
3. Konkursinio balo dedamosios:
	1. magistro kvalifikacinio laipsnio (ar jį atitinkančios kvalifikacijos suteikimą patvirtinančio) diplomo priedėlio svertinis pažymių vidurkis. Kai kuriose mokslo kryptyse (žr. 2022 m. priėmimo į doktorantūrą atrankos kriterijus), apskaičiuojant magistro kvalifikacinio laipsnio diplomo priedėlio svertinį pažymių vidurkį, gali būti įskaičiuotas ir baigiamojo magistrinio darbo įvertinimas ar bakalauro diplomo priedėlio svertinis pažymių vidurkis.
	2. atrankos procedūros (mokslinio projekto, motyvacinio laiško ir/ar pokalbio) įvertinimas;
	3. mokslinės kvalifikacijos, mokslinių darbų reikšmingumo ir mokslinės patirties atitikimo pasirinktai tematikai bei mokslo darbų (jeigu stojantysis tokių turi) įvertinimas.
4. Mokslinį projektą privalo parengti stojantieji į tų mokslo krypčių doktorantūrą, kurių priėmimo į doktorantūrą atrankos kriterijuose mokslinis projektas yra numatytas (žr. 2022 m. priėmimo į doktorantūrą atrankos kriterijus).
5. Stojantieji į konkursinę eilę rikiuojami konkursinio balo mažėjimo tvarka kiekvienoje mokslo kryptyje arba mokslo krypties tematikoje, jeigu tai yra numatęs mokslo krypties doktorantūros komitetas. Pirmumo teisę turi stojantieji su didesniu konkursiniu balu.
6. Surinkus vienodą konkursinį balą, sprendimą priima mokslo krypties doktorantūros komitetas.

**IV SKYRIUS**

**PRIĖMIMO Į DOKTORANTŪRĄ KONKURSAS**

1. Priėmimo į doktorantūrą konkursas vyksta keliais etapais: pagrindinis priėmimas, kuris Universitete organizuojamas birželio – liepos mėn. ir papildomas (-i) priėmimas (-ai), jeigu lieka laisvų vietų. Asmenys neįstoję per pagrindinį priėmimą, gali dalyvauti papildomame priėmime iš naujo pateikę prašymus. Iš naujo mokėti studijų įmokos nereikia.
2. Informacija apie papildomą priėmimą skelbiama Universiteto internetinėje svetainėje pasibaigus sutarčių pasirašymo su pakviestaisiais į doktorantūrą per pagrindinį priėmimą terminui.
3. Stojantieji privalo dalyvauti priėmimo į doktorantūrą motyvaciniame pokalbyje su mokslo krypties, į kurią stoja, priėmimo komisija arba stojamajame egzamine.
4. Moksliniai projektai, jeigu jie yra atrankos kriterijumi stojant į atitinkamos mokslo krypties doktorantūrą, (žr. 2022 m. priėmimo į doktorantūrą atrankos kriterijus) pateikiami doktorantūros komitetams. Informacija apie mokslinių projektų rengimo formą, datą ir pateikimo būdą skelbiama Universiteto kamieninio akademinio padalinio, atsakingo už atitinkamos mokslo krypties doktorantūros vykdymą internetinėse svetainėse.
5. Pagrindinio priėmimo į doktorantūrą procedūrų datos:

|  |  |  |
| --- | --- | --- |
| Eil. Nr. | Priėmimo į doktorantūra procedūra | Datos |
| 1. | Prašymų ir priėmimo dokumentų pateikimas | 2022 m. gegužės 17 d. – birželio 24 d. (iki 24:00 val.)  |
| Prašymų ir priėmimo dokumentų pateikimas stojantiesiems, išsilavinimą įgijusiems užsienio aukštojo mokslo institucijoje, ir neturintiems diplomo pripažinimą Lietuvoje patvirtinančio dokumento | 2022 m. gegužės 2 d. – birželio 10 d. (iki 24:00 val.) |
| 2. | Motyvaciniai pokalbiai su priėmimo komisija\* | 2022 m. birželio 28 d. – birželio 30 d.  |
| 3.  | Stojančiųjų į doktorantūrą informavimas apie preliminarius konkurso rezultatus ISAS sistemoje | 2022 m. liepos 1 d. nuo 15:00 val. |
| 4.  | Apeliacijų dėl priėmimo rezultatų pateikimas | Iki 2022 m. liepos 4 d. 10:00 val. |
| 5. | Išvadų dėl pateiktų apeliacijų rezultatų išsiuntimas pareiškėjams | 2022 m. liepos 5 d. 12:00 val. |
| 6. | Stojančiųjų į doktorantūrą informavimas apie galutinius konkurso rezultatus ISAS sistemoje | 2022 m. liepos 5 d. 15:00 val. |
| 7. | Sutarčių su pakviestaisiais į doktorantūrą sudarymas identifikuojantis per banką | 2022 m. liepos 7 d. – 8 d. iki 15:00 val. |
| Sutarčių su pakviestaisiais į doktorantūrą sudarymas tiesioginiu būdu (taikoma asmenims, negalintiems identifikuotis per banką)\*\* | 2022 m. liepos 7 d. – liepos 12 d.  |

\* Motyvacinių pokalbių su priėmimo komisija ar egzaminų posėdžių vieta ir data skelbiama padalinių, atsakingų už atitinkamos mokslo krypties doktorantūrą, internetiniuose puslapiuose ir Universiteto svetainėje adresu <https://www.vu.lt/studijos/doktoranturos-studijos/priemimas-dokt>).

\*\* Asmenims, pakviestiems studijuoti Universitete ir neturintiems galimybės identifikuotis per banką, sudaroma galimybė pasirašytą studijų sutartį atsiųsti elektroniniu paštu Taisyklėse nustatytais terminais, o sutarties originalią versiją išsiųsti Universiteto Doktorantūros ir podoktorantūros skyriui registruotu paštu ar pateikti atvykus studijuoti. Atvykus studijuoti Doktorantūros ir podoktorantūros skyriui pateikiami (parodomi) ir prašyme nurodytų dokumentų originalai.

1. Stojantiesiems į doktorantūrą, jeigu jie sutinka, gali būti pasiūlyta kita tematika nei jie buvo pasirinkę pateikdami prašymą.
2. Apeliacijos dėl neteisingo priėmimo dokumentų įvertinimo, Universitete vykdomo priėmimo į doktorantūrą procedūrinių pažeidimų ar dėl priėmimo rezultatų teikiamos raštu Doktorantūros ir podoktorantūros skyriui šių Taisyklių 30 punkte nustatytais terminais. Jos turi būti argumentuotos, pagrįstos objektyviais faktais. Gautas apeliacijas nagrinėja ir sprendimus priima mokslo prorektoriaus įsakymu sudaryta komisija. Atsakymus, remdamasis komisijos sprendimu, pareiškėjams el. paštu išsiunčia Doktorantūros ir podoktorantūros skyrius.
3. Pakviestaisiais užimti valstybės finansuojamą doktorantūros studijų vietą laikomi tie asmenys, kurių konkursiniai balai yra aukščiausi konkursinėje eilėje ir kurie patenka į Universiteto nustatytą studijų vietų kvotą.
4. Užpildžius valstybės finansuojamas atitinkamos mokslo krypties doktorantūros vietas, stojančiajam, jeigu jis sutinka, gali būti pasiūlyta užimti valstybės nefinansuojamą doktorantūros studijų vietą.
5. Priimtaisiais laikomi tie asmenys, kurie su Universitetu pasirašo studijų sutartį ir rektoriaus įsakymu yra priimami studijuoti.
6. Visais priėmimo taisyklėse nenumatytais atvejais sprendimus priima mokslo krypties doktorantūros komitetas.
7. Asmenys, pakviesti studijuoti Universitete, turi su Universitetu sudaryti studijų sutartį nustatytais terminais.
8. Jeigu pakviestieji studijuoti nustatytais terminais sutarties nesudaro, pakvietimas studijuoti Universitete nebegalioja, o atsilaisvinusias vietas mokslo krypties doktorantūros komiteto sprendimu kviečiami užimti aukščiausią konkursinį balą turintys, bet nepakviesti studijuoti asmenys, arba atsilaisvinusios vietos perkeliamos į kitą priėmimo etapą.
9. Metinė doktorantūros studijų kaina bus tvirtinama Universiteto senato nutarimu ir skelbiama Universiteto svetainėje adresu <https://www.vu.lt/studijos/doktoranturos-studijos/priemimas-dokt>.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_